Viviana Čeruijota
Viviana Ģepkemoi Čeruijota (angļu: Vivian Jepkemoi Cheruiyot; dzimusi 1983. gada 11. septembrī) ir Kenijas vieglatlēte, kas startē garo distanču skriešanā. Piedalījusies trijās Olimpiskajās spēlēs (2000, 2004, 2012). Lielākos panākumus guvusi 2012. gadā Londonā, kur izcīnīja sudrabu 5000 m distancē un bronzu divreiz garākā distancē. Ar panākumiem startējusi Pasaules čempionātā, kur ir izcīnījusi trīs zelta medaļas (2009. gadā Berlīnē 5000 m distancē un 2011. gadā Tegu gan 5000 m, gan 10 000 m distancē) un vienu sudrabu 2007. gadā Osakā 5000 m distancē. Čeruijota Laureus vērtējumā tika atzīta par 2012. gada labāko sportisti pasaulē.